**Ministru kabineta noteikumu projekta “Grozījumi Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība””, Ministru kabineta noteikumu projekta “Grozījumi Ministru kabineta 2014.gada 16.decembra noteikumu Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā” un Ministru kabineta noteikumu projekta “Grozījums Ministru kabineta 2015. gada 17. marta noteikumu Nr. 130 "Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekti izstrādāti ar mērķi nodrošināt nepieciešamos finanšu disciplīnas pasākumus, lai nodrošinātu, ka Eiropas Savienības struktūrfondu un Kohēzijas fonda finansējuma saņēmēji (turpmāk – finansējuma saņēmēji) ievērotu sākotnēji plānotos projekta īstenošanas termiņus, tai skaitā maksājuma pieprasījumu iesniegšanas termiņus, tādējādi neveidojot būtiskas nobīdes no sākotnēji plānotajiem un sadarbības iestādei sniegtajiem projekta īstenošanas termiņiem (plāniem).  Lai nodrošinātu atbilstošu pārejas posmu minēto normu piemērošanai, tai skaitā, ņemot vērā Ministru kabineta 2018. gada 13. marta sēdes protokollēmuma (prot. Nr. 15 30.§) 5.1. apakšpunktā noteikto, ka finansējuma saņēmēji līgumos un vienošanās par projekta īstenošanu ietvertos maksājumu pieprasījumu iesniegšanas grafikus var aktualizēt līdz 2018. gada 1. septembrim, finanšu disciplīnas normām noteikta spēkā stāšanās 2018. gada 1. septembrī, kas nostiprināta visos trīs Ministru kabineta noteikumu projektos. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2018. gada 13. marta sēdes protokollēmuma (prot. Nr.15 30.§) 5.4. un 5.5. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais tiesiskais regulējums attiecībā uz Eiropas Savienības struktūrfondu un Kohēzijas fonda (turpmāk – ES fondi) ieviešanas plānu uzraudzības un disciplīnas noteikumiem paredz, ka atbildīgās iestādes saskaņā ar Eiropas Savienības struktūrfondu un Kohēzijas fonda 2014. —2020. gada plānošanas perioda vadības likuma 11. panta trešās daļas 2. punktu atbilstoši plānošanas dokumentiem nodrošina specifisko atbalsta mērķu kopējo rezultātu sasniegšanu, tai skaitā iznākuma un rezultāta rādītāju sasniegšanas uzraudzību. Mehānismi, kas nodrošina šī pienākuma izpildi ir noteikti gan vispārējos ES fondu ieviešanas noteikumos, gan specifisko atbalsta mērķu īstenošanas noteikumos, kur noteikti arī sasniedzamie snieguma ietvara mērķi un rezultātu vērtības arī plānošanas perioda beigās. Tāpat tie ir atrunāti starp sadarbības iestādi un atbildīgo iestādi noslēgtajā starpresoru vienošanās. Projekta līmenī finanšu korekcija (publiskā atbalsta proporcionāls samazinājums) atbilstoši Finanšu ministrijas kā ES fondu vadošās iestādes (turpmāk – vadošā iestāde) vadlīnijām[[1]](#footnote-2) ir paredzēta projekta beigās projekta mērķa un rādītāju būtiskas nesasniegšanas gadījumā, savukārt finanšu ieviešanas plānu neizpildes gadījumā nav noteikti konkrēti disciplinējoši pasākumi normatīvajos aktos, lai finansējuma saņēmēji būtu vairāk motivēti uzlabot projekta ieviešanas finanšu disciplīnu.  Vadošā iestāde, izvērtējot tās rīcībā esošo informāciju, ir konstatējusi sistemātiskas projektu plānu novirzes, tādēļ ir veikta virkne pasākumu, jo īpaši attiecībā uz finansējuma saņēmējiem, kas pārstāv publisko sektoru, lai kontrolētu šādus riskus, pieprasītu skaidrojumus šādu projekta īstenošanas izmaiņu rašanās cēloņiem. Tāpat vadošā iestāde ieviesa papildu mehānismu stingrākai ikmēneša uzraudzībai, lai iespējami ātri identificētu tos specifiskos atbalsta mērķus un pasākumus, kur pastāv iespēja nesasniegt minētos rādītājus, kā arī rastu iespējami ātrus un efektīvus risinājumus. Šāda prakse tiks turpināta, kā arī uzlabota, tomēr secināms, ka, lai nodrošinātu pilnīgāku finanšu disciplīnas pasākumu ieviešanu, nepieciešami atsevišķi precizējumi arī normatīvajos aktos, jo īpaši tāpēc, ka attiecībā uz finansējuma saņēmējiem, kas ir privātpersonas, finanšu disciplīnas nosacījumiem ir jābūt skaidri atrunātiem ārējos normatīvajos aktos.  Ņemot vērā līdz šim konstatētās ievērojamās nobīdes finansējuma saņēmēju plānos un vadošās iestādes informatīvajā ziņojumā par Kohēzijas politikas Eiropas Savienības fondu investīciju progresu līdz 2017.gada 31.decembrim[[2]](#footnote-3) iepriekš sniegto situācijas analīzi un secinājumus, ir sagatavoti attiecīgi ierosinājumi izmaiņām normatīvajos aktos, nosakot rīcību situācijā, kad projekta gada finanšu plāns nav izpildīts par vairāk kā 25 % vai finansējuma saņēmējs projektu vēlas pagarināt par vairāk kā 6 mēnešiem. Tāpat, ņemot vērā 2018. gada sākumā atjaunotās projektu finanšu plūsmas prognozes, secināms, ka tās kopumā nav ticamas, jo ir pārāk optimistiskas arī pēc aktualizēšanas. Lai turpmāk no šādām neaktuālām prognozēm izvairītos, kā arī disciplinētu finansējuma saņēmējus, ir paredzēts veikt turpmāk minētos precizējumus spēkā esošajos normatīvajos aktos.  **Par Ministru kabineta noteikumu projektu “Grozījumi Ministru kabineta 2010.gada 28.decembra noteikumos Nr.1220 “Asignējumu piešķiršanas un izpildes kārtība”” (turpmāk – MK noteikumu Nr.1220 grozījumi)**  MK noteikumu Nr. 1220 grozījumi paredz papildināt noteikumus ar 51.3. apakšpunktu, kas paredz vēl vienu papildus nosacījumu asignējuma apturēšanai. Ja konkrētā finansējuma saņēmēja, kas ir valsts budžeta iestāde, pārskatos sniegtā informācija liecinās, ka finansējuma saņēmēja maksājuma pieprasījumos iekļautie izdevumi kalendārā gada ietvaros tiek iesniegti mazākā apjomā, nekā sākotnēji plānots un ir objektīvs pamats uzskatīt, ka pastāv risks neizpildīt finansējuma saņēmēja plānoto maksājuma pieprasījumu iesniegšanas grafikā ietverto naudas plūsmu kalendārajam gadam par vairāk nekā 25% no paredzētā apjoma, sadarbības iestāde sākotnēji brīdinās finansējuma saņēmēju un saskaņā ar šo noteikumu 52. punktu, nesaņemot attiecīgus paskaidrojumus, varēs lemt par asignējuma apturēšanu. Šāda papildu disciplinējoša norma sadarbības iestādei nodrošinās iespēju sadarbībā ar ministriju, kuras institucionālā padotībā ir finansējuma saņēmējs, vienoties par nepieciešamajiem tūlītējiem uzlabojumiem projekta īstenošanā, projekta vadībā, tai skaitā par reālistiskiem turpmākajiem rīcības soļiem, lai nodrošinātu projekta turpmāku īstenošanu atbilstoši vienošanai par projekta īstenošanu vai lemtu par asignējuma apturēšanu attiecīgajam finansējuma saņēmējam. Lai salāgotu tiesību normu redakcijas, MK noteikumu projekts paredz arī precizēt noteikumu 53. punktu.  **Par Ministru kabineta noteikumu projektu “Grozījums Ministru kabineta 2015. gada 17. marta noteikumos Nr. 130 "Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020. gada plānošanas periodā”” (turpmāk – grozījumi MK noteikumos Nr.130)**  Grozījumi MK noteikumos Nr. 130 paredz precizēt noteikumu 18. punktu, ņemot vērā izstrādātos grozījumus MK noteikumos Nr. 1220, kas papildina noteikumus ar 51.3. apakšpunktu. Šis pēc būtības ir tehniska rakstura precizējums, lai nodrošinātu minēto normu savstarpēju atbilstību, tai skaitā nodrošinātu korektu atsauces normas redakciju.  **Par Ministru kabineta noteikumu projektu “Grozījumi Ministru kabineta 2014.gada 16.decembra noteikumos Nr.784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā” (turpmāk - grozījumi MK noteikumos Nr. 784)**  Izstrādāti grozījumi arī Ministru kabineta 2014. gada 16. decembra noteikumos Nr. 784 “Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020. gada plānošanas periodā””. Grozījumi MK noteikumos Nr. 784 paredz stingrākus nosacījumus attiecībā uz projekta īstenošanas līguma vai vienošanās grozījumu veikšanas kārtību.  Saskaņā ar grozījumos MK noteikumos Nr. 784 noteikto, turpmāk sadarbības iestāde finansējuma saņēmējam varēs akceptēt tikai tādus līguma vai vienošanās grozījumus par projekta īstenošanas termiņa pagarinājumu, kas paredzēs projekta īstenošanas termiņa pagarinājumu kopumā ne vairāk kā par sešiem mēnešiem, saglabājot ES fondu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu.  Projekta īstenošanas termiņu virs sešu mēnešu ierobežojuma sadarbības iestāde varēs saskaņot, ja tas atbildīs MK noteikumu Nr.784 grozījumos noteiktajiem izņēmuma gadījumiem, vai arī minētais gadījums būs ārpus izņēmuma gadījumu uzskaitījuma, taču par to būs pieņemts attiecīgs Ministru kabineta lēmums.  Lai nodrošinātu attiecīgā Ministru kabineta lēmuma pieņemšanu, Finanšu ministrija apkopos attiecīgo informāciju un iesniegs Ministru kabinetā informatīvo ziņojumu un protokollēmuma projektu ar priekšlikumiem turpmākajai rīcībai, tāpat minēto informāciju izskatīšanai Ministru kabineta sēdē varēs virzīt arī nozares ministrija, kuras pārziņā ir attiecīgais specifiskā atbalsta mērķis vai tā pasākums, vai ministrija, kuras padotībā ir attiecīgais finansējuma saņēmējs. Atbildīgais par minētās informācijas iesniegšanu tiks noteikts ministrijām par to vienojoties, tai skaitā izvērtējot jautājuma steidzamību un būtību.  Tikai pēc Ministru kabineta lēmuma pieņemšanas sadarbības iestāde varēs akceptēt līguma vai vienošanās par projekta īstenošanu grozījumus.  Gadījumā, ja arī Ministru kabineta līmenī netiks atbalstīts minētais pagarinājums virs sešu mēnešu termiņa, finansējuma saņēmējam būs iespēja pabeigt attiecīgā projekta īstenošanu par saviem līdzekļiem.  Ņemot vērā, ka valsts budžeta iestādēm nav savu līdzekļu, par kuriem īstenot ES fondu projektu, tad faktiski disciplinējošie pasākumi minētajam sektoram pēc būtības atšķirsies, taču to nodrošināšana tiks veikta grozījumu MK noteikumos Nr.784 noteiktajā Ministru kabineta lēmuma līmenī (procesā). Ministru kabinetā tiks lemts par konkrētā ES fondu projekta tālākas īstenošanas nosacījumiem, ja konkrētais finansējuma saņēmējs, kas ir arī valsts budžeta iestāde, attiecīgo projektu būs īstenojis ar faktiski veikto izdevumu un sadarbības iestādē iesniegto maksājuma pieprasījumu samazinājumu vairāk nekā par 25%, vai vēlēsies vienošanās pagarinājumu vairāk par sešiem mēnešiem. Minētais lēmums būs Ministru kabineta kompetences jautājums, taču tā mērķis jebkurā gadījumā būs finanšu disciplīnas pasākumu veikšana ar tiem tiesiskajiem līdzekļiem, kas vērsti uz valsts budžeta iestādēm un valsts pārvaldes sektoru kopumā, tai skaitā uzdodot veikt attiecīgas dienesta pārbaudes, ierosināt disciplinārlietas, ja nepieciešams, lai noskaidrotu projektu īstenošanas kavējumu iemeslus.  Papildus jānorāda, ka tajos gadījumos, kad finansējuma saņēmējs ar sadarbības iestādi vienosies par iespēju pabeigt attiecīgā projekta īstenošanu par saviem līdzekļiem ar sadarbības iestādi saskaņotā termiņā, tad finansējuma saņēmējam no ES fondu līdzekļiem paredzētais finansējums tiks samaksāts proporcionāli projektā paveiktajam, ievērojot attiecīgajos Ministru kabineta noteikumos par specifiskā atbalsta mērķa īstenošanu noteikto vai ievērojot MK noteikumu Nr.130 19.punktā noteikto par avansa un starpposma maksājumu kopsummas apmēru.  Tāpat disciplinējošas normas noteiktas arī tiem gadījumiem, kas saistīti ar samazinājumu projekta attiecīgā kalendārā gadā faktiski veikto izdevumu un sadarbības iestādē iesniegto maksājuma pieprasījumu apjomā vairāk par 25% no plānoto maksājuma pieprasījumu iesniegšanas grafikā.  Ja sadarbības iestāde konstatēs samazinājumu iepriekšējā kalendārā gadā faktiski veikto izdevumu un sadarbības iestādē iesniegto maksājuma pieprasījumu apjomā vairāk nekā par 25% no plānoto maksājuma pieprasījumu iesniegšanas grafikā paredzētā, tā samazinās Eiropas Savienības fonda un valsts budžeta līdzfinansējumu, ja tāds projektā ir paredzēts, par starpību, kas pārsniedz 25% no plānoto maksājuma pieprasījumu iesniegšanas grafikā paredzētā. Sadarbības iestāde paziņos minēto lēmumu finansējuma saņēmējam, par to informējot atbildīgo iestādi.  Izņēmumi, kad minētais samazinājums netiks veikts, būs gadījumi, kas noteikti MK noteikumu Nr.784 grozījumos vai arī Ministru kabinets būs pieņēmis lēmumu par izmaiņu, kas pārsniedz noteikto apmēru, atbalstīšanu.  MK noteikumu Nr. 784 grozījumu projektā kā viens no izņēmuma gadījumiem ir minēti nepārvaramas varas apstākļi. Minētie apstākļi tiks vērtēti kopsakarībā ar tiem principiem, kas nostiprināti līgumā vai vienošanā par projekta īstenošanu. Tas ir, puses tiek atbrīvotas no atbildības par līguma vai vienošanās pilnīgu vai daļēju neizpildi, ja šāda neizpilde radusies nepārvaramas varas vai ārkārtēju apstākļu rezultātā, kuru darbība sākusies pēc līguma vai vienošanās noslēgšanas un kurus nevarēja iepriekš ne paredzēt, ne novērst. Pie nepārvaramas varas un ārkārtēja rakstura apstākļiem pieskaitāmi: stihiskas nelaimes, avārijas, katastrofas, epidēmijas, epizootijas, kara darbība, nemieri, kas kavē vai pārtrauc līguma vai vienošanās saistību pilnīgu izpildi. Puses apņemas veikt nepieciešamos pasākumus, lai līdz minimumam samazinātu kaitējumus, kas var izrietēt no nepārvaramas varas apstākļiem, kā arī izpildīt attiecīgo līguma vai vienošanās saistību pēc nepārvaramas varas vai ārkārtēja rakstura apstākļu beigām. Tāpat, ņemot vērā 2007. – 2013. gada Eiropas Savienības fondu ieviešanas pieredzi pie šādiem apstākļiem varēs tikt pielīdzināti arī tie gadījumi, kas saistīti ar Ministru kabineta, ministrijas, Saeimas vai Eiropas Komisijas lēmumu, tas ir, ja projekta īstenošana tiks kavēta tādu Saeimas, Ministru kabineta, ministrijas vai Eiropas Komisijas lēmuma rezultātā, kuru pieņemšanu nebija iespējams paredzēt un šādu lēmumu izdošana nav saistīta ar konkrēta finansējuma saņēmēja prettiesisku rīcību. Atsevišķos gadījumos par nepārvaramas varas apstākli var tikt uzskatīta arī tiešās pārvaldes iestādes, atvasinātas publiskas personas vai pastarpinātas pārvaldes iepriekš pieņemtā lēmuma maiņa, ja vien šāda lēmuma pieņēmējs un finansējuma saņēmējs (attiecībā uz kuru vai attiecībā uz kura darbību šāds lēmums ir pieņemts) nav viens un tas pats subjekts.  MK noteikumu Nr.784 grozījumos ietvertie citi izņēmuma gadījumi ir vērtēti kontekstā ar 2007. – 2013. gada plānošanas perioda praksi, tai skaitā diskutēti šo projektu saskaņošanas sanāksmē ar ES fondu īstenošanā iesaistītajām institūcijām, tai skaitā pašvaldībām kā finansējuma saņēmējiem.  MK noteikumu Nr.784 grozījumos ietverto izņēmuma gadījuma pamatā ir tie apstākļi, kas radušies no finansējuma saņēmēja neatkarīgu apstākļu dēļ un kurus objektīvi paredzēt nebija iespējams, bet nav uzskatāmi arī par nepārvaramas varas gadījumiem.  Piemēram, apkopojot Labklājības ministrijas praksi konstatēts, ka specifiskā atbalsta mērķa 9.1.1.2. pasākuma "Ilgstošo bezdarbnieku aktivizācijas pasākumi", izsludinot iepirkumus atbalstāmajā darbībā "Motivācijas programma darba meklēšanai un sociālā mentora pakalpojumi", minētie iepirkumi vairākkārtēji beigušies bez rezultāta.  Tāpat, lai nodrošinātu atbalsta sniegšanu atbalstāmajā darbībā "Veselības pārbaude" visā Latvijas teritorijā, arī ir bijis nepieciešams izsludināt papildu iepirkumus.  Tāpat, arī atbalstāmajā darbībā "Sabiedrības izpratnes veicināšanas pasākumi par ilgstošo bezdarbnieku aktivizācijas pasākumiem" iepirkumi informatīvās kampaņas organizēšanai arī vairākkārtēji ir beigušies bez rezultātiem, jo nav ticis saņemts neviens iepirkuma nolikuma prasībām atbilstošs piedāvājums.   Par objektīvi pamatotiem uzskatāmi arī gadījumi, kas saistīti ar jau noslēgta iepirkuma līguma izpildes pārtraukšanu gadījumā, ja tas noticis piegādātāja maksātnespējas procesa vai piegādātāja saistību nepienācīgas izpildes dēļ, vai arī gadījumā, ja iepirkuma procedūras ietvaros noslēgtais līgums no piegādātāja puses bez tiesiska pamata tiek pārtraukts. Šie izņēmuma gadījumi būtu atbalstāmi jau sadarbības iestādes līmenī un nebūtu sniedzami izvērtēšanai Ministru kabinetā. Tāpat jānorāda, ka minēto izņēmuma gadījumu ietvaros tiktu vērtētas arī tās iepirkuma procedūras un to ietvaros noslēgtie līgumi, ko finansējuma saņēmējs projekta ietvaros būs deleģējis veikt sadarbības partnerim, tādējādi neradot nevienlīdzīgu situāciju.  Lai nodrošinātu attiecīgā Ministru kabineta lēmuma pieņemšanu, Finanšu ministrija iesniegs Ministru kabinetā informatīvo ziņojumu un protokollēmuma projektu ar priekšlikumiem turpmākajai rīcībai, tāpat minēto informāciju izskatīšanai Ministru kabineta sēdē varēs virzīt arī nozares ministrija, kuras pārziņā ir attiecīgais specifiskā atbalsta mērķis vai tā pasākums, vai ministrija kuras padotībā ir attiecīgais finansējuma saņēmējs.  Atbildīgais par minētās informācijas iesniegšanu tiks noteikts ministrijām par to vienojoties, tai skaitā, izvērtējot jautājuma steidzamību un būtību.  Tikai pēc Ministru kabineta lēmuma pieņemšanas sadarbības iestāde varēs akceptēt līguma vai vienošanās grozījumus, ņemot vērā jau konstatētos samazinājumus faktiski veikto izdevumu un sadarbības iestādē iesniegto maksājuma pieprasījumu apjomā.  Attiecībā uz informācijas iesniegšanas kārtību Ministru kabinetā, skaidrojam, ka gadījumā, ja jautājuma virzība nebūs saistīta ar steidzamību, Finanšu ministrija primāri būs atbildīga par šīs informācijas apkopošanu un iesniegšanu Ministru kabinetā ikmēneša informatīvā ziņojuma par ES fondu progresu ietvaros vai pusgada ziņojumā par Kohēzijas politikas Eiropas Savienības fondu investīciju progresu.  Finanšu ministrija kā vadošā iestāde ikmēneša informatīvajā ziņojumā par ES fondu progresu iekļaus statusa informāciju par konstatētajām nobīdēm projektu īstenošanā.  Savukārt Finanšu ministrijas pusgada ziņojums par Kohēzijas politikas Eiropas Savienības fondu investīciju progresu ar protokollēmumu tiks virzīts līdz kārtēja gada 1.martam un 1.septembrim.  Minētā pusgada ziņojuma ietvaros Ministru kabinets pieņems lēmumu par projektu pagarinājumu un izmaiņu apstiprināšanu virs MK noteikumu Nr.784 grozījumos noteiktā sliekšņa.  Jautājuma par izmaiņu akceptēšanu virs MK noteikumu Nr.784 grozījumos noteiktā sliekšņa iesniegšanai Ministru kabinetā tiks nodrošināta šāda darbību secība: minētā pusgada ziņojuma izstrādes ietvaros atbildīgās institūcijas ne vēlāk kā līdz kārtējā gada 10.februārim un 10. augustam iesniegs Finanšu ministrijai kā vadošajai iestādei, iekļaušanai pusgada ziņojumā Ministru kabinetam par Kohēzijas politikas Eiropas Savienības fondu investīciju progresu, sniegs priekšlikumus par konkrētajiem iespējamajiem risinājumiem un turpmāko rīcību projekta īstenošanā konstatēto problēmu novēršanai un Finanšu ministrija to iesniedz izskatīšanai MK.  Papildus termiņi un kārtība abu ziņojumu izstrādei netiks atrunāta, jo minētā kārtība izriet no Ministru kabineta 2009. gada 7. aprīļa noteikumiem Nr. 300 “Ministru kabineta kārtības rullis”.  Attiecībā uz informācijas iesniegšanas kārtību Ministru kabinetā, gadījumā, ja jautājuma virzība būs steidzama, minēto informāciju varēs virzīt izskatīšanai ministrija, kuras kā atbildīgās iestādes pārziņā ir attiecīgais specifiskā atbalsta mērķis vai tā pasākums, vai ministrija, kuras padotībā ir attiecīgais finansējuma saņēmējs. Minētās iestādes par jautājuma virzību vienosies sarunu ceļā. Ja tas skars specifiskā atbalsta mērķa rezultātu sasniegšanu, iznākuma un rezultāta rādītāja sasniegšanu, tad primāri virzība būtu ministrijas, kuras kā atbildīgās iestādes pārziņā ir attiecīgais specifiskā atbalsta mērķis vai tā pasākums.Ja jautājums vairāk skars tieši iestādes darba organizācijas jautājumus, virzību nodrošinās ministrija, kuras padotībā ir attiecīgais finansējuma saņēmējs.  Jautājuma par izmaiņu akceptēšanu virs MK noteikumu Nr.784 grozījumos noteiktā sliekšņa iesniegšanai Ministru kabinetā tiks nodrošināta šāda darbību secība: iepriekš minētās iestādes vērtēs projektu ieviešanas plānu izpildes disciplīnu un, ja tiks konstatēts finanšu disciplīnas pārkāpums, sagatavos priekšlikumus un noteiktā kārtībā iesniegs Ministru kabinetā rīkojuma vai Ministru kabineta sēdes protokollēmuma projektu par konkrētajiem iespējamajiem risinājumiem un turpmāko rīcību projekta īstenošanā konstatēto problēmu novēršanai nosakot veicamo uzdevumu izpildes termiņus un atbildīgās institūcijas.  Papildus jānorāda, ka saskaņošanas procesa laikā tika panākta vienošanās par atsevišķa skaidrojoša materiāla izstrādi par finanšu disciplīnas ieviešanas nosacījumu praktisko izpildi. Šajā dokumentā tiks skaidroti praktiskie un ar dokumentu apriti, tai skaitā viedokļu saskaņošanu saistītie jautājumi, papildus vienošanās un līguma par projekta īstenošanu noteiktajam. Tāpat minētajā materiālā tiks apkopoti un skaidroti citi, tai skaitā pašvaldību kā finansējuma saņēmēju iesūtītie neskaidrie jautājumi.  Saskaņošanas laikā panākta vienošanās par minētā metodiskā materiāla izstrādi paralēli MK noteikumu projekta virzībai, tai skaitā, izstrādes procesa noslēgumā nodrošinot minētā materiāla publisku pieejamību sadarbības iestādes un vadošās iestādes tīmekļa vietnē.  Papildus jānorāda, ka visi ar finanšu disciplīnas pasākumu ieviešanu saistītie nosacījumi stāsies spēkā 2018. gada 1. septembrī. Minētais termiņš noteikts, ņemot vērā Ministru kabineta 2018. gada 13. marta sēdes protokollēmuma (prot. Nr. 15 30.§) 5.1. apakšpunktā noteikto, ka finansējuma saņēmēji līgumā un vienošanās par projekta īstenošanu minētos plānoto maksājuma pieprasījumu iesniegšanas grafikus var aktualizēt līdz 2018. gada 1. septembrim. Ņemot vērā Ministru kabineta lēmumu, visi finansējuma saņēmēji līdz 2018. gada 31. augustam var ierosināt līguma vai vienošanās grozījumus un aktualizēt iepriekš sniegtos maksājumu pieprasījumu iesniegšanas grafikus un minētajiem ierosinājumiem netiks piemēroti finanšu disciplīnas pasākumi. Līdz 2018. gada 31. augustam iesniegtie izmaiņu ierosinājumi tiks vērtēti spēkā esošajā kārtībā, tas ir, saskaņā ar Ministru kabineta noteikumu Nr. 784 VIII nodaļā paredzētajiem nosacījumiem, vērtējot šo ierosinājumu lietderību, pamatotību un nepieciešamību projekta sākotnējā mērķa sasniegšanai.  Pēc minētā datuma iesniegtie grozījumi tiks vērtēti jau saskaņā ar finanšu disciplīnas pasākumiem, Ministru kabineta noteikumu Nr.784 grozījumu 51.1 punktā minētā sešu mēnešu projekta īstenošanas termiņa pagarināšanas ierobežojumā, neiekļaujot līdz minētajam datumam līdzšinējā kārtībā apstiprinātos un iesniegtos projekta īstenošanas termiņa grozījumus.  Tāpat MK noteikumu Nr. 784 grozījumi paredz tehniskus precizējumus noteikumu 1. pielikumā, kas saistīti ar terminu salāgošanu un redakcionāliem precizējumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija kā vadošā iestāde, Centrālā finanšu un līgumu aģentūra kā sadarbības iestāde un attiecīgās nozares ministrijas kā atbildīgās iestādes. |
| 4. | Cita informācija | Ņemot vērā to, ka liela daļa finansējuma saņēmēju gan plānoto maksājuma pieprasījumu iesniegšanas grafiku, gan maksājuma pieprasījumus iesniedz par pārskata periodu – projekta īstenošanas ceturksnis, kas var nesakrist ar kalendāro gadu, jānorāda, ka ar finanšu disciplīnas pasākumu ieviešanu netiks mainīta līdzšinējā pieeja, attiecīgi, finansējuma saņēmējs arī turpmāk iesniegs plānoto maksājuma pieprasījumu iesniegšanas grafiku un maksājuma pieprasījumu pa projekta īstenošanas ceturkšņiem/gadiem. Attiecīgi gadījumā, ja maksājuma pieprasījuma pārskata periodā būs viena gada pēdējais mēnesis/mēneši (piem., decembris vai novembris-decembris) un otrā gada sākuma mēnesis/mēneši (piem., janvāris-februāris vai janvāris), tad šī maksājuma pieprasījuma pārskata perioda plānotos izdevumus iekļaus nākamā gada plānā. Jānorāda, ka šāda pieeja nemainīs esošo kārtību, kā arī tas būs labvēlīgāk finansējuma saņēmējiem.  Piemēram, projekta īstenošanas gads ir no 1. marta līdz nākamā gada 28. februārim. Lai pārliecinātos, ka 2019. gada plāns ir izpildīts, t.i., ka par 2019. gadu iesniegto maksājuma pieprasījumu summas samazinājums nav lielāks par 25 %, sadarbības iestāde ņems vērā finansējuma saņēmēja grafiku, kas aktualizēts līdz 2019. gada 1. februārim un maksājuma pieprasījumus par periodu 01.12.2018. - 28.02.2019., 01.03.2019. - 31.05.2019., 01.06.2019. - 31.08.2019. un 01.09.2019. - 30.11.2019. Lai pārliecinātos par 2020. gada izpildi tiks ņemti vērā maksājuma pieprasījumi pa īstenošanas ceturkšņiem, sākot no 01.12.2019. - 28.02.2020. līdz 01.09.2020. - 30.11.2020. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vadošā iestāde, sadarbības iestāde, atbildīgās iestādes, nozaru ministrijas, kuru padotībā ir finansējuma saņēmēji, finansējuma saņēmējs. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nerada ietekmi uz tautsaimniecību un administratīvo slogu.  Spēkā esošais tiesiskais regulējums - MK noteikumi Nr. 784 jau šobrīd paredz kārtību, ka gadījumā, ja vienošanās vai līgumā par projekta īstenošanu nepieciešami grozījumi, finansējuma saņēmējs tos iesniedz sadarbības iestādei, taču sadarbības iestādei ir tiesības un pienākums vērtēt šo grozījumu lietderību, pamatotību un nepieciešamību projekta sākotnējā mērķa sasniegšanai. Attiecīgi jānorāda, ka paredzētie grozījumi tiesību aktos, kas aprakstīti šajā anotācijā tikai precizē šī izvērtējuma veikšanas kārtību, jo jau šobrīd finansējuma saņēmējam nav objektīva pamata uzskatīt, ka visi iesniegtie priekšlikumi projekta īstenošanas līguma vai vienošanās grozījumiem tiktu akceptēti no sadarbības iestādes puses.  Padziļinātu Eiropas Savienības fondu projektu īstenošanas uzraudzību sadarbības iestāde nodrošina jau šobrīd, šajā procesā uzraudzību veic arī Finanšu ministrija kā vadošā iestāde. Attiecībā uz atbildīgajām iestādēm un nozaru ministrijām, kuru padotībā ir attiecīgie finansējuma saņēmēji, pēc būtības administratīvais slogs nemainīsies, jo par jebkuru Eiropas Savienības fondu projektu, kuram sadarbības iestāde konstatē būtiskas nobīdes no sākotnēji plānotā, tiek lūgts sniegt viedokli arī minētajām iestādēm. Sadarbības iestāde to veic noslēgto starpresoru vienošanos ietvaros, nozaru ministrijas Valsts pārvaldes iekārtas likumā noteiktajā kārtībā. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Atbilstības izmaksu monetārs novērtējums | MK noteikumu projekts šo jomu neskar. |
| 5. | Cita informācija | Izmaiņas spēkā esošajā tiesiskajā regulējumā un finanšu disciplīnas pasākuma ieviešanas ieguvums ir reālistisku un faktiskajai situācijai atbilstošu projekta īstenošanas un maksājumu pieprasījumu iesniegšanas termiņu noteikšana turpmāk. Līdz šim finansējuma saņēmēji minēto informāciju, īpaši publiskajā sektorā, pēc iesniegšanas vairākkārt un būtiski ir mainījuši, tai skaitā plānotos maksājuma pieprasījuma iesniegšanas termiņus. Minētais ne vien rada būtisku risku kvalitatīvai projektu īstenošanai, specifiskā atbalsta mērķa sasniegšanai, bet rada būtisku ietekmi arī plānojot valsts budžetu. Līdz 2018. gada 1. septembrim paredzētais pārejas periods un tā ietvaros plānotā šīs informācijas aktualizācija ļaus daudz precīzāk veikt nepieciešamo finanšu plūsmas plānošanu. Savukārt pēc 2018. gada 1. septembra Ministru kabineta līmenī tiks vērtētas un no iepriekš minēto risku viedokļa saskaņotas vai noraidītas projektos plānotās izmaiņas virs 6 mēnešiem, vai gada ietvaros maksājuma pieprasījumu iesniegšanas nobīdes virs 25%. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| MK noteikumu projekti šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| MK noteikumu projekti šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| MK noteikumu projekti šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekti ievietoti Finanšu ministrijas oficiālajā mājas lapā, tāpat MK noteikumu projekti ievietoti ES fondu tīmekļa vietnē. |
| 2. | Sabiedrības līdzdalība projekta izstrādē | MK noteikumu projektu izstrādes laikā saņemti biedrības “Reģionālo attīstības centru apvienība” komentāri par minēto projektu. |
| 3. | Sabiedrības līdzdalības rezultāti | MK noteikumu projektu izstrādes laikā tika sasaukta saskaņošanas sanāksme, uz kuru tika aicināts arī biedrības “Reģionālo attīstības centru apvienība” pārstāvis, kura izteiktie komentāri tika diskutēti, tai skaitā panākta vienošanās par anotācijas I sadaļas 2.punktā minētā metodiskā materiāla izstrādi. |
| 4. | Cita informācija | Noteikumi pēc to pieņemšanas tiks publicēti oficiālajā izdevumā „Latvijas Vēstnesis”, kā arī portālā [www.likumi.lv](http://www.likumi.lv). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija (vadošā iestāde), Centrālā finanšu un līgumu aģentūra (sadarbības iestāde), Ekonomikas ministrija, Izglītības un zinātnes ministrija, Kultūras ministrija, Labklājības ministrija, Satiksmes ministrija, Tieslietu ministrija, Veselības ministrija, Vides aizsardzības un reģionālās attīstības ministrija, Zemkopības ministrija, Valsts kanceleja (atbildīgās iestādes). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav paredzēta. MK noteikumu projekts neietekmē pārvaldes funkcijas un institucionālo struktūru, kā arī MK noteikumu projekts neietekmē pārvaldes cilvēkresursus. |
| 3. | Cita informācija | Nav. |

Finanšu ministre D.Reizniece-Ozola

Logina 67-095-480

[Zane.Logina@fm.gov.lv](mailto:Zane.Logina@fm.gov.lv)

1. Vadošās iestādes vadlīnijas Nr.2.7 “Vadlīnijas par finanšu korekciju piemērošanu, ziņošanu par Eiropas Savienības fondu ieviešanā konstatētajām neatbilstībām, neatbilstoši veikto izdevumu atgūšanu 2014.-2020.gada plānošanas periodā” [↑](#footnote-ref-2)
2. Ministru kabineta 2018.gada 13.marta (prot.Nr.15, 30.paragr.) informatīvais ziņojums "Par Kohēzijas politikas Eiropas Savienības fondu investīciju progresu līdz 2017.gada 31.decembrim un 2018.gada februāra ikmēneša operatīvā informācija". [↑](#footnote-ref-3)